b'\n_START_ARTICLE_\nRolka\n_START_PARAGRAPH_\nRolka je \xc5\xa1portni rekvizit, ki se uporablja pri rolkanju. Glavni deli rolke so deska, samolepilni oprijemni trak, podvozja, kolesa in le\xc5\xbeaji. Moderno rolko so razvili v devetdesetih letih 20. stoletja.\n_START_SECTION_\nDeska rolke\n_START_PARAGRAPH_\nDeska rolke je po navadi iz sedmih plasti tankega furnirja, najpogosteje javorine. V preteklosti so, da bi zmanj\xc5\xa1ali te\xc5\xbeo rolke, odstranili eno plast, ker pa je deska izgubila veliko vzdr\xc5\xbeljivosti, so to opustili. Dandanes veliko podjetij uvaja plast ogljikovih vlaken, kar naj bi pove\xc4\x8dalo trdnost in vzdr\xc5\xbeljivost desk. Ve\xc4\x8djega napredka \xc5\xa1e ni bilo, zato je \xc5\xa1e vedno velika ve\xc4\x8dina desk narejenih iz razli\xc4\x8dnih kombinacij lesa. Kot marketin\xc5\xa1ko potezo nekatere firme uporabljajo pobarvane plasti, ki naj bi bile zaradi tega bolj\xc5\xa1e (bodisi bolj vzdr\xc5\xbeljive ali trdne), vendar to ne dr\xc5\xbei. Plasti skupaj zalepijo in stisnejo pod velikimi pritiski v zato narejeni stiskalnici s kalupom za obliko._NEWLINE_Deske so razli\xc4\x8dnih velikosti, oblik in trdnote. Moderne deske se razlikujejo po naklonu nosa in repa, dol\xc5\xbeini in \xc5\xa1irini in po konkavnosti. Obi\xc4\x8dajno je nos deske nekoliko dalj\xc5\xa1i in \xc5\xa1ir\xc5\xa1i, \xc4\x8deprav smo v dobi switch rolkanja in bi pri\xc4\x8dakovali, da sta enaka. Dol\xc5\xbeine rolk segajo od zelo majhnih za otroke (izdelujejo jih posebna podjetja) do normalnih desk, ki se razlikujejo glede na teren rolkanja. Za tehni\xc4\x8dno (in bolj po\xc4\x8dasno) rolkanje se uporabljajo manj\xc5\xa1e in o\xc5\xbeje deske, ker se la\xc5\xbeje rotirajo, za hitro vertikalno rolkanje pa se uporabljajo \xc5\xa1ir\xc5\xa1e in dalj\xc5\xa1e deske. Konkavnost deske je njena podol\xc5\xbena upognjenost in vpliva na to, kako hitro se rolka rotira. Ker konkavnost vpliva tudi na ob\xc4\x8dutek na rolki, se za pravo odlo\xc4\x8da vsak rolkar sam, ne glede na teren, na katerem rolka._NEWLINE_Pomemben del vsake deske je grafika na spodnji strani, \xc4\x8deprav nima uporabne funkcije. Povpre\xc4\x8den rolkar z drsenjem po zidovih in ograjah grafiko odstrani v nekaj dneh, zato so med izku\xc5\xa1enimi rolkarji popularne deske brez grafike, ker so ob\xc4\x8dutno cenej\xc5\xa1e. Grafika omogo\xc4\x8da, da deske prepoznamo po podjetjih in po njihovih poklicnih rolkarjih. Tematika grafik je uporni\xc5\xa1ka, pogosto pa je njen namen \xc5\xa1okirati. Veliko rolkarjev polepi spodnje dele svojih desk z nalepkami, kot je to zna\xc4\x8dilno za poklicne rolkarje, ki tako promovirajo svoje sponzorje.\n_START_SECTION_\nPodvozja\n_START_PARAGRAPH_\nPodvozja so poleg deske najpomembnej\xc5\xa1i del rolke. Njihove zna\xc4\x8dilnosti prispevajo k obna\xc5\xa1anju rolke: kako zavija, kako je stabilna itd. Ve\xc4\x8dina jih je narejenih iz aluminija, razen nekaj preizkusnih izjem. Kljub razli\xc4\x8dnim prozvajalcem so si vsa podvozja zelo podobna in celo tehtajo pribli\xc5\xbeno enako._NEWLINE_Pomembna dela vsakega podvozja sta glavni vijak (ang: kingpin), ki je poleg deske del, ki se najve\xc4\x8dkrat zlomi (\xc5\xa1e posebej pozimi, ko so ve\xc4\x8dje temperaturne amplitude), in gumice. Rolka zavija glede na trdnost gumic - pri mehkih la\xc5\xbeje in pri tr\xc5\xa1ih te\xc5\xbeje. Ker je zavijanje odsivno tudi od hitrosti vo\xc5\xbenje, je potrebno trdnoto gumic in zategnjenost matice prilagoditi tudi temu._NEWLINE_Podvozja so na voljo v ve\xc4\x8d vi\xc5\xa1inah (za razli\xc4\x8dne velikosti koles) in razli\xc4\x8dnih \xc5\xa1irinah (za razli\xc4\x8dne \xc5\xa1irine desk). Grafik, kot jih poznamo na deskah, na podvozjih ni, so pa na izbiro podvozja razli\xc4\x8dnih barvnih kombinacij in v\xc4\x8dasih majhnih logotipov poklicnih rolkarjev na obe\xc5\xa1alniku podovozja.\n_START_SECTION_\nKolesa\n_START_PARAGRAPH_\n\xc4\x8ceprav se zdijo kolesa eden izmed najenostavnej\xc5\xa1ih delov na rolki, so njihovem razvoju zadnja leta podjetja posvetila kar zajeten \xc4\x8das. Poleg raznih me\xc5\xa1anic polimerov, sta sedaj v ospredju \xc5\xa1e dve inovaciji: kolesa z dvojnim durometrom in votla kolesa. Trdota koles se meri z durometrom, kar nam omogo\xc4\x8da izbiro med mehkej\xc5\xa1imi in trdnej\xc5\xa1imi._NEWLINE_Prednost mehkej\xc5\xa1ih je, da so ti\xc5\xa1je in jih ne zaustavi vsak kamen\xc4\x8dek. Zaradi mehkobe pa so po\xc4\x8dasnej\xc5\xa1e od trdnej\xc5\xa1ih. \xc5\xbdal tr\xc5\xa1a kolesa ustavi ve\xc4\x8dina peska in so veliko bolj glasna. Kot odgovor na to problematiko so izdelali kolesa z dvojnim durometrom. Jedro kolesa je mehkej\xc5\xa1e in je zato manj dovzetno za pesek, medtem ko tr\xc5\xa1a zunanja plast omogo\xc4\x8da ve\xc4\x8djo hitrost._NEWLINE_Votla kolesa niso povsem votla, manjka le sredica. Posledi\xc4\x8dno je te\xc5\xbea koles manj\xc5\xa1a pribli\xc5\xbeno za te\xc5\xbeo enega kolesa, kar je 25\xc2\xa0%. Edina slabost teh koles je, da so veliko dra\xc5\xbeja._NEWLINE_Poleg deske so kolesa najpogostej\xc5\xa1i del rolke, kjer je grafika ve\xc4\x8djega pomena. To omogo\xc4\x8da poklicnim rolkarjem, da imajo svoj model kolesa, ki pa se od navadnega razlikuje le po grafiki._NEWLINE_Glavna lastnost kolesa je njegov premer, ki uravnava njegovo hitrost (ve\xc4\x8dje je hitrej\xc5\xa1e). Obstajajo tudi modeli, ki so o\xc5\xbeji od standardnih, kar jih naredi hitrej\xc5\xa1e, vendar manj stabilne.\n_START_SECTION_\nLe\xc5\xbeaji\n_START_PARAGRAPH_\nRolkarski le\xc5\xbeaji so tako kot drugi razporejeni po ABEC kriteriju hitrosti. Edino podjetje, ki je odstopilo od te kategorizacije je Bones bearings, ki se je zato uveljavilo kot vodilno na podro\xc4\x8dju le\xc5\xbeajev.'